Chirurgul de gardă de la Spitalul Sf. Pantelimon a anunțat ieri Ambulanța să nu mai trimită cazuri că ”nu mai avem substanțe și medicamente pentru operații”! Medicul a confirmat decizia ”pentru că era datoria mea să acționez pentru protecția eventualilor pacienți pe care nu aveam cu ce să-i operăm”

joi, 30 martie 2017, 3:15

În 2016, șeful de secție ATI fusese înregistrat când spunea, tot din cauza crizei de medicamente: ”Hai să dăm medicația la ăia tineri și la ăia cu șanse”.

Ca și atunci, Sf. Pantelimon a accesat doar o treime din suma pe care o are prevăzută în programul prioritar ATI!

Acest program este conceput exact pentru a fi bani oricând pentru pacienții critici.

Ca și atunci, managerul spitalului dă vina pe minister pentru că ”merge greu alocarea”.

Și vorbește și despre niște bani alocați șoselelor, imposibil de înțeles la ce se referă.

de Mirela Neag, Răzvan Luțac și Cătălin Tolontan

Spitalul Sf. Pantelimon trece printr-o lipsă de medicamente în zona de ATI și de chirurgie.

Surse din spital indică perioada de criză una ”de multe săptămâni”, în timp ce managerul Gheorghe Popescu a recunoscut pentru ziar ”doar trei zile cu probleme”.

Ieri, după ora 12, medicul de gardă de la chirurgie a sunat la dispeceratul Ambulanței și a comunicat că ”nu mai putem lua cazuri, nu mai avem substanțe pentru operații”.

Ambulanța s-a conformat și a redirecționat cazurile grave din estul Bucureștiului către celelalte clinici de urgență din alte zone ale orașului.

Gazeta a vorbit chiar cu medicul care a sunat la Ambulanță și care a confirmat, spunând că ”prefer să nu-mi faceți numele public”.

Doctorul este recunoscut pentru calmul său și este calificat de către colegi drept ”un om care nu intră în conflicte, dar care de data asta nu a mai găsit altă soluție și a comunicat direct cu exteriorul, spre furia managerilor”.

”Mi-am imaginat ce se întâmplă dacă are loc un accident colectiv”

-Bună ziua, domnule doctor, ați sunat la Ambulanță?

-Da, în ultima vreme am avut probleme cu substanțele necesare pentru chirurgie. Noi reușim să ne facem treaba, nu vreau să acuz pe nimeni, însă ieri a fost hotărârea mea să sun la Ambulanță și să le spun să nu ne mai trimită pacienți.

-De ce?

-Pentru că mi-am imaginat ce se întâmpla dacă exista un accident colectiv! Dacă ne trimiteau cinci cazuri, de pildă, realmente nu aveam cu ce să-i operăm!

-Probabil că asta scrie și în fișa postului dumneavoastră ca medic de gardă, nu?

-Da, e datoria mea să mă gândesc la pacienți. Nu critic pe nimeni, asta e situația, poate că e și sfârșit de trimestru, nu cunosc detaliile achizițiilor de medicamente, sper să se rezolve în scurt timp.

-Ce au spus cei de la Ambulanță?

-Au înțeles.

”Problemele din Sf. Pantelimon sunt o consecință a numirii politice a managerului Gheorghe Popescu. Nu reușește să pună procesele din spital cap la cap. În ultima vreme însă, criza s-a adâncit. De o vreme, pe secții nu am operat decât cazurile majore. Iar povestea cu Ambulanța a pus capac” Un alt medic, de la ATI din spital

Înregistrarea care a șocat opinia publică

Spitalul de Urgență Sf. Pantelimon intră în atenția publicului anul trecut.

Gazeta prezintă înregistrări de la o ședință internă.

1,2 milioane de lei a avut alocat Sf. Pantelimon în 2016 pentru AP ATI

Mai mulți medici reclamă că șeful de secție ATI îi sfătuiește să selecteze pacienții cu șanse ca să le dea medicamentele: ”Hai să dăm medicația la ăia tineri și la ăia cu șanse”.

În plus, medicamentele de la ATI sunt închise în dulap și cheia e de negăsit.

La scurt timp, ziarul publică o situație a încasărilor din care rezultă că Sf. Pantelimon nu accesase, în patru luni, decât 7% din cât avea rezervat în programul Acțiune Prioritară ATI.

89.000 de lei reușise să cheltuiască în primele patru luni

Sau, mai corect calculat, cheltuise cam un sfert din suma pe care ar fi putut s-o tragă în ianuarie – aprilie 2016.

Fondată la insistențele șefului medicilor ATI din România, doctorul timișorean Dorel Săndesc, Acțiunea Prioritară ATI se bazează pe realitatea medicală potrivit căreia „În lipsa resurselor de la reanimare salvăm omul din stradă și-l omorâm în spital. Mutăm moartea din stradă în saloane!”.

1 milion de lei are alocat Sf. Pantelimon în 2017 pentru AP ATI

Ea nu reprezintă toată suma cheltuită la ATI pe medicamente, ci numai o parte.

În 2017, Sf. Pantelimon invocă din nou criza de medicamente.

În condițiile în care aceleași date arată că a cheltuit doar o treime din cât avea de cheltuit în ianuarie – martie 2017!

80.000 de lei a reușit să cheltuiască în primele trei luni

O declară chiar directorul Gheorghe Popescu.

„Medicii au făcut un raport, dar le-am explicat că se rezolvă în câteva zile!”



– Bună ziua, domnule manager. De la Gazeta Sporturilor…

– Ah, cred că m-ați sunat în legătură cu medicamentele, nu? Am avut un gol de câteva zile. Chiar acum a rezolvat problema, am vorbit cu domnul Cristian Grasu, secretar de stat în minister, care se interesase. E totul în regulă. Am rezolvat din surse proprii, din sponsorizări…

-De ce sponsorizări? Aveți alocat în programul național ATI.

-Da, avem, dar merge greu alocarea!

-Noi avem confirmarea că, ieri după-amiază, medicul de gardă de la chirurgie a sunat la Salvare că nu se mai pot primi cazuri pentru operații din cauza lipsei unor substanțe.

– Hmmm, nu știu, chiar nu știu așa ceva.

-Avem mai multe mărturii din cadrul spitalului care ne-au confirmat asta.

– Stați să mă gândesc. Am vorbit doar cu medicul care era de gardă. El mi-a zis că nu are câteva medicamente. I-am zis „Păi, de ce nu mi-ai zis direct mie, că o rezolvam?”.

„Noi am avut probleme la buget pentru că sunt lucrări în zona asta a Capitalei și s-au alocat din bani acolo. Știți, lucrările de la șoseaua Pantelimon… N-am vrut să insist, să iau angajamente” Gheorghe Popescu, manager Spitalul Sf. Pantelimon

”Da, în aceste zile au fost operate doar cazurile majore”

– În plus, înțelegem că nu au fost operate decât cazurile majore.

– În aceste zile.

– Câte, mai exact? Mă scuzați că insist.

– Săptămâna aceasta. Nefiind unele medicamente. Însă repet, s-au rezolvat!

– Am înțeles că medicii au făcut și un raport.

– Da, confirm. A existat. Însă i-am chemat pe toți și le-am explicat care e situația.

– Cât despre programul AP-ATI…

– Avem un buget mult mai mic decât anul trecut.

– Anul trecut era 1.200.000 lei.

– Acum e pe la un milion de lei.

– Cât ați accesat până acum?

– Stați să mă gândesc. În jur de 80.000 lei. Asta acum o săptămână, parcă.

– Așa puțin? Pe o lună aveți dreptul la 80.000 de lei și ați tras această sumă în trei luni. Sunt probleme în a-i accesa?

– Nu. Ci în a fi alocați. Am înțeles că a fost o problemă în toate spitalele, că doar nu o fi fost doar la noi.

– Credeți că poate face ministerul ceva pentru a îmbunătăți situația?

– Se poate… Dar haideți, s-a rezolvat deja problema, deja intrăm în noul trimestru, vom avea suficiente fonduri!